GLOBAL ลุ้นกำไรไตรมาส 4/61 โตแกร่งตามยอดสาขาเดิมแนะ”ซื้อ”เป้า 23 บ.
GLOBAL ลุ้นกำไรไตรมาส 4/61 โตแกร่งตามยอดสาขาเดิมแนะ"ซื้อ"เป้า 23 บ.
24 ม.ค. 2562

บล.กสิกรไทย ระบุในบทวิเคราะห์วันนี้(24ม.ค.) ว่า บริษัท สยามโกลบอลเฮ้าส์ จำกัด (มหาชน) หรือ GLOBAL (ซื้อ ปิด 18.5 บาท พื้นฐาน 23 บาท +24.32%) คาดว่า GLOBAL จะรายงานกำไรสุทธิไตรมาส 4/2561 ที่ 454 ลบ. เพิ่มขึ้น 30% เทียบช่วงเดียวกันของปีก่อน และ 2.3% เทียบไตรมาสก่อนหน้า ปัจจัยหนุนการเติบโตในเชิง เทียบช่วงเดียวกันของปีก่อน มาจากอัตราเติบโตเฉลี่ยของยอดขายสาขาเดิม (SSSG) ที่แข็งแกร่งที่ 8-10% (เทียบกับที่ 12% ในไตรมาส 3/2561) และการขยายสาขาในเชิงรุกในช่วง 12 เดือนที่ผ่านมาโดยเปิดให้บริการสาขาใหม่ถึง 7 แห่งในประเทศไทยและ 1 แห่งที่ประเทศกัมพูชา
ขณะที่แรงขับเคลื่อนการเติบโตในเชิง เทียบไตรมาสก่อนหน้า มาจากการเปิดสาขาใหม่ 3 แห่งในไตรมาส 4/2561 และช่วงเริ่มต้นของฤดูเก็บเกี่ยวซึ่งจะช่วยกระตุ้นกำลังซื้อของลูกค้ารายใหญ่
ดังนั้นจึงคาดว่ากำไรสุทธิปี 2561 จะอยู่ที่ราว 2.0 พันลบ. เพิ่มขึ้น 21.6% เทียบช่วงเดียวกันของปีก่อน คงคำแนะนำ “ซื้อ” ด้วยราคาเป้าหมายที่ 23.0 บาท ชอบ GLOBAL จาก SSSG ที่แข็งแกร่งและกำไรสุทธิที่คาดจะขยายตัวขึ้นอย่างมากโดยมีอัตราเติบโตเฉลี่ยต่อปี (CAGR) ช่วง 3 ปีที่ 19.9%